Metodický materiál - kvety vo váze - koláž a maľba

Materiál: výkres, baliaci papier, kávové papierové filtre, vodové farby, tyčinkové lepidlo.
Pomôcky: štetce, pohár, voda.
Tento obrázok má názov SLNEČNICE. Namaľoval ho významný holandský maliar Vincent van Gogh v roku 1988 v Arles vo Francúzku. 

Teraz sa spolu pokúsime tento obraz vytvoriť tak, že ho nebudeme úplne celý maľovať. Ani sa nebudeme snažiť do detailov ho kopírovať. Slnečnice vytvoríme z baliaceho papiera a z kávového papierového filtra. Iba vázu a pozadie namaľujeme vodovými farbami.
Postup: 
1. Z baliaceho papiera a kávových filtrov si nakreslite a vystrihnite takéto kvetinky väčšie aj menšie. Tie malé si namaľujte žltou vodovou farbou, tie väčšie oranžovou farbou a najväčšie olivovo zelenou farbou - tieto zelené budú predstavovať listy slnečnice. Tie oranžové a zelené som vystrihovala z kávových filtrov a malé žlté z baliaceho papiera.

2. Kvietky nechajte uschnúť. Ja som vytvorila osem slnečníc. Každá má 3 vrstvy. Prvá je žlá, druhá oranžová a posledná olivovo zelená, čiže lístky slnečnice. Zlepte ich spolu ale len v strede. Čiže lepidlom urobte bodku v strede kvetinky a prilepte na ňu menšiu kvetinku. Takto budú lístky slnečnice voľne visieť a budú plastickejšie. 

3. Teraz si pripravte výkres A3 a ceruzkou nakreslite vodorovnú čiaru, ktorá bude predstavovať stôl, jeho hranu. Do stredu nakreslite vázu. Potom vymaľujte oranžovou farbou stôl. Ďalej vymaľujte vázu, jej spodnú časť žltou farbou a vrchnú časť oranžovou. Ja som maľovala a fotila vonku pod slnečníkom, preto je pozadie výkresu mierne ladené do fialova. Ale to je klam svetla. Na obrázku vidíte, ako som začala ukladať aj prilepovať slnečnice. Aj vy začínajte prilepovať odspodu pri váze.

4. Stále pozorujte originál od Vincenta van Gogha, aby ste vedeli, kam máte umiestniť  aj ostatné slnečnice. Všimnite si, že tie zelené lístky vytvárajú krásny priestor a hĺbku v obraze. Keď ste si nalepili všetky slnečnice, tak im môžete domaľovať tmavohnedý stred. Tam vlastne dozrievajú slnečnicové semiačka, ktoré vtáci radi vyzobávajú. Nakoniec vymaľujte slivkovomodré pozadie za vázou a slnečnicami. Keď je pozadie suché , tak tenkým štetcom s hnedou farbou vytvorte linky na váze a na okraji stola.

5. Nakoniec môžete ceruzkou napísať na vázu nie meno Vincent, ale svoje krstné meno, písaným písmom. A obraz je hotový. Verte mi, že vôbec nemusí vyzerať tak, ako Vincentov alebo môj. Nech je to váš obraz, tak ako ho vy vidíte a cítite.

6. Ak ste sa dostali až sem, na tieto riadky, tak môžete byť na seba hrdí. A ja sa spolu s vami teším. Pošlite mi prosím vaše slnečnice, potešte aj mňa.                                                                                  
                                                                          metodický materiál spracovala Vladimíra Teslíková